Oficiālais Vēstnesis L 322 , 27/11/2002 Lpp. 0033 - 0039



Nolīgums par sadarbību starp Eiropas Atomenerģijas kopienu un Ukrainas Ministru kabinetu kodoldrošības jomā EIROPAS ATOMENERĢIJAS KOPIENA, še turpmāk – "Kopiena", no vienas puses, un UKRAINAS MINISTRU KABINETS, no otras puses, še turpmāk abas attiecīgi "Puse" vai "Puses", ŅEMOT VĒRĀ, ka Eiropas Savienības un Ukrainas 1994. gada 14. jūnijā parakstītais Partnerības un sadarbības nolīgums nosaka, ka Puses sadarbojas kodolenerģijas nozarē, inter alia, īstenojot nolīgumu par kodoldrošību; ATGĀDINOT, ka Ukraina un Kopienas dalībvalstis ir Puses Līgumam par kodolieroču neizplatīšanu un Starptautiskās atomenerģijas aģentūras biedri; ATGĀDINOT, ka Eiropas Kopienu Komisija, še turpmāk- Komisija, ir atbildīga, inter alia, par pretradiācijas aizsardzības pamatstandartu noteikšanu, par to īstenošanas nodrošināšanu un par radiācijas datu vākšanu un uzraudzību Kopienas līmenī; ATGĀDINOT, ka būtiska ir vides aizsardzība un šajā saistībā arī sadarbība ar trešām pusēm Kopienas līmenī; ŅEMOT VĒRĀ, ka Komisija īsteno Kopienas pētniecības programmu kodoldrošības jomā, ieskaitot reaktoru drošību, aizsardzību pret radiāciju, atkritumu apsaimniekošanu un kodolelektrostaciju ekspluatācijas pārtraukšanu un demontāžu, kā arī kodolmateriālu drošības kontroles jomā, un plāno attīstīt zinātnisko un tehnoloģisko sadarbību, risinot šos jautājumus, lai dotu ieguldījumu starptautiski atzītos kodoldrošības principos un pamatnostādnēs; ŅEMOT VĒRĀ, ka Ukraina sakopo savas pūles, lai īstenotu pētniecības un attīstības programmas, kuru mērķis ir uzlabot pastāvošo kodolspēkstaciju drošību un izveidot jaunas šādas spēkstacijas, kas atbilstu atzītām mūsdienīgām kodoldrošības prasībām, kā arī lai risinātu radioaktīvo atkritumu apsaimniekošanas un apglabāšanas un kodolelektrostaciju ekspluatācijas pārtraukšanas problēmas; ATGĀDINOT, ka Ukrainas reglamentējošā darbība kodolenerģijas nozarē ir vērsta uz to, lai nodrošinātu vides un iedzīvotāju aizsardzību vispār, kā arī darbinieku aizsardzību pret radiāciju, pamatojoties uz starptautiski atzītām pamatnostādnēm un principiem; ATZĪSTOT, ka kodolenerģijas turpmākais ieguldījums, lai apmierinātu visas Eiropas vajadzību pēc enerģijas, pienācīgi ņemot vērā diversifikāciju, ekonomiku, vidi un iedzīvotājus vispār, ir atkarīgs arī no apmierinošu atbilžu sniegšanas uz iepriekš minētajiem ar drošību saistītajiem jautājumiem, kā arī no pastāvošo kodolreaktoru drošības novērtēšanas un, tātad, to vajadzīgās pielāgošanas; ŅEMOT VĒRĀ tās koordinētās rīcības dažādību kodoldrošības jomā, ko paredzējusi Kopiena un Ukraina, IR VIENOJUŠIES PAR TURPMĀKO. 1. pants Sadarbība saskaņā ar šo nolīgumu paredzēta tikai mierīgiem mērķiem un to īsteno, pamatojoties uz savstarpēju labumu. Tā rosina un sekmē kodoldrošības uzlabošanu, ieskaitot zinātniski pamatotu un starptautiski atzītu kodoldrošības pamatnostādņu definēšanu un piemērošanu. 2. pants Sadarbība ir iespējami plaša un ietver šādas jomas: a) Kodolreaktoru drošības zinātniskā izpēte Drošības jautājumu pārskats un analīze, jo īpaši kodolreaktoru drošības ietekme uz kodolenerģētikas attīstību; noteikt piemērotas metodes kodolreaktoru drošības uzlabošanai, veicot darbojošos un plānoto kodolreaktoru zinātnisko izpēti, attīstību un novērtējumu. b) Aizsardzība pret radiāciju Pētniecība, likumdošanas aspekti, drošības standartu izstrāde, apmācība un izglītība, īpašu uzmanību veltot nelielas devas iedarbībai, rūpnieciskā starojuma iedarbībai, to devu prognozēšanai, ko saņem iedzīvotāji un personāls, un pasākumiem pēc avārijas. c) Kodolatkritumu apsaimniekošana Atkritumu ģeoloģiskās apglabāšanas novērtēšana un optimizēšana un to atkritumu apsaimniekošanas zinātniskie aspekti, kuriem ir ilgs pussabrukšanas periods. d) Kodoliekārtu ekspluatācijas pārtraukšana, dekontaminācija un demontāža Kodoliekārtu ekspluatācijas pārtraukšanas un demontāžas stratēģijas, tostarp radioloģiskie aspekti. e) Pētniecība un attīstība kodolmateriālu drošības jomā Kodolmateriālu mērījumu metožu izstrāde un novērtēšana, to standartmateriālu raksturojums, kas paredzēti aizsardzības pasākumiem, un kodolmateriālu uzskaites un kontroles sistēmu izstrāde. f) Kodolmateriālu nelikumīgas tirdzniecības novēršana Sadarbība attiecas uz kodolmateriālu kontroles metožu un tehnoloģiju veicināšanu. Var pievienot citas sadarbības jomas saskaņā ar katrā Pusē spēkā esošajām procedūrām. 3. pants 1. Sadarbību jo īpaši var īstenot: - veicot tehniskās informācijas apmaiņu, izmantojot ziņojumus, rīkojot vizītes, seminārus, darba apspriedes utt., - veicot abu Pušu laboratoriju personāla un/vai iesaistīto struktūru personāla apmaiņu, arī apmācības vajadzībām, - veicot paraugu, materiālu, instrumentu un iekārtu apmaiņu eksperimentu vajadzībām, - īstenojot līdzsvarotu dalību kopīgos pētījumos un pasākumos. 2. Ciktāl vajadzīgs, Puses un/vai struktūras, kurām katra Puse var attiecīgi uzticēt iepriekš minētos pasākumus, var noslēgt vienošanās par īstenošanu, lai noteiktu īpašu sadarbības pasākumu īstenošanas jomu un noteikumus. Šādas vienošanās par īstenošanu var attiekties, inter alia, uz finansēšanas noteikumiem, pārvaldības pienākumu piešķiršanu un sīki izstrādātiem noteikumiem par informācijas izplatīšanu un intelektuālā īpašuma tiesībām. 3. Lai mazinātu divkāršu darbu, Puses cenšas saskaņot savas darbības, uz kurām attiecas šis nolīgums, ar citām starptautiskām darbībām, kuras saistītas ar kodoldrošību un kurās tās iesaistījušās. 4. pants 1. Abu Pušu saistības, ko paredz šis nolīgums, izpilda atbilstīgi vajadzīgo līdzekļu pieejamībai. 2. Visas izmaksas, kas radušās sadarbojoties, sedz Puse, kurai tās radušās. 3. Rūpniecisku darbību finansēšana neietilpst šā nolīguma darbības jomā. 5. pants 1. Attiecībā uz Kopienu šis nolīgums attiecas uz teritorijām, uz kurām attiecas Eiropas Atomenerģijas kopienas dibināšanas līgums. 2. Sadarbība, ko paredz šis nolīgums, ir saskaņā ar spēkā esošajiem tiesību aktiem, kā arī ar starptautiskajiem nolīgumiem, kurus noslēgušas Puses. 3. Katra Puse dara visu iespējamo, lai, ievērojot piemērojamos tiesību aktus, atvieglotu to formalitāšu kārtošanu, kuras saistītas ar personu pārvietošanos, materiālu un aprīkojuma nosūtīšanu un valūtas pārskaitījumiem, kas vajadzīgi, lai īstenotu sadarbību. 6. pants Informācijas un intelektuālā īpašuma tiesību izmantošana un izplatīšana, ieskaitot rūpnieciskā īpašuma tiesības, patentus un autortiesības, kas saistītas ar šajā nolīgumā paredzēto sadarbību, ir saskaņā ar pielikumiem, kuri ir šā nolīguma sastāvdaļa. 7. pants Visus ar šo nolīgumu saistītos jautājumus Puses cenšas risināt, savstarpēji apspriežoties. 8. pants 1. Lai uzraudzītu šā nolīguma īstenošanu, izveido Koordinēšanas komiteju, kurā ietilpst vienāds skaits pārstāvju, ko iecēlušas abas Puses. 2. Koordinēšanas komiteja atbilstoši vajadzībai pārmaiņus Kopienā un Ukrainā rīko kārtējās sesijas: - lai pārskatītu un novērtētu sadarbību, uz ko attiecas šis nolīgums, un sagatavotu ikgadējus ziņojumus par to, - lai, savstarpēji vienojoties, noteiktu īpašos uzdevumus, kas jāveic saskaņā ar šo nolīgumu, neierobežojot Pušu patstāvīgu lēmumu pieņemšanu attiecībā uz to attiecīgajām programmām. 3. Savstarpēji vienojoties vai īpašos apstākļos var rīkot ārkārtas sesijas, lai risinātu īpašus jautājumus. 9. pants 1. Šis nolīgums stājas spēkā dienā, kad Puses apmainās ar diplomātiskām notām, informējot viena otru par to, ka to attiecīgās iekšējās procedūras, kas vajadzīgas, lai nolīgums stātos spēkā, ir pabeigtas, un tas paliek spēkā uz sākotnējo termiņu, kurš ir 10 gadi [1]. 2. Pēc tam šo nolīgumu automātiski atjauno uz piecu gadu termiņiem, ja vien kāda no Pusēm ne vēlāk kā sešus mēnešus pirms nolīguma termiņa beigām, iesniedzot rakstisku paziņojumu, nepieprasa to izbeigt vai noslēgt atkārtoti. 3. Jebkura Puses var jebkurā brīdī izbeigt šo nolīgumu, par to rakstiski brīdinot sešus mēnešus iepriekš. 4. Šā nolīguma izbeigšana neietekmē tiesības un pienākumus, ko paredz 6. pants. 10. pants 1. Šo nolīgumu var grozīt, Pusēm savstarpēji rakstiski vienojoties, saskaņā ar to attiecīgajiem tiesību aktiem. Grozījumi ir šā nolīguma sastāvdaļa. 2. Ja šo nolīgumu groza, izbeidz vai noslēdz atkārtoti, tas paliek spēkā sākotnējā veidā attiecībā uz sadarbības pasākumiem, kas uzsākti pirms grozījuma stāšanās spēkā vai pieprasījuma to izbeigt vai noslēgt no jauna, līdz šādi pasākumi ir pabeigti un saistītajām vienošanās par īstenošanu beidzies termiņš, bet ne vēlāk kā vienu gadu pēc šā nolīguma, kurš ir sākotnējā veidā, termiņa beigām. Kijevā, 1999. gada 23. jūlijā, divos eksemplāros dāņu, holandiešu, angļu, somu, franču, vācu, grieķu, itāļu, portugāļu, spāņu, zviedru un ukraiņu valodā, un visi teksti ir vienlīdz autentiski. +++++ TIFF +++++ Por la Comunidad Europea de la Energía AtómicaPå Det Europæiske Atomenergifællesskabs vegneFür die Europäische AtomgemeinschaftΓια την Ευρωπαϊκή Κοινότητα Ατομικής ΕνέργειαςFor the European Atomic Energy CommunityPour la Communauté européenne de l'énergie atomiquePer la Comunità europea dell'energia atomicaVoor de Europese Gemeenschap voor AtoomenergiePela Comunidade Europeia da Energia AtómicaEuroopan atomienergiayhteisön puolestaPå Europeiska atomenergigemenskapens vägnar +++++ TIFF +++++ +++++ TIFF +++++ Por el Consejo de Ministros de UcraniaPå vegne af Ukraines ministerkabinetFür das Ministerkabinett der UkraineΓια το Υπουργικό Συμβούλιο της ΟυκρανίαςFor the Cabinet of Ministers of UkrainePour le Cabinet des ministres de l'UkrainePer il Consiglio dei ministri dell'UcrainaVoor de Ministerraad van OekraïnePelo Gabinete de Ministros da UcrâniaUkrainan hallituksen puolestaPå Ukrainas regerings vägnar +++++ TIFF +++++ [1] Šis nolīgums stājas spēkā 2002. gada 13. novembrī. -------------------------------------------------- I PIELIKUMS PAMATPRINCIPI, VADOTIES NO KURIEM, PIEŠĶIR INTELEKTUĀLĀ ĪPAŠUMA TIESĪBAS [1], KAS RODAS, VEICOT KOPĪGO ZINĀTNISKO IZPĒTI SASKAŅĀ AR NOLĪGUMU STARP EIROPAS ATOMENERĢIJAS KOPIENU UN UKRAINAS MINISTRU KABINETU PAR SADARBĪBU KODOLDROŠĪBAS JOMĀ I. ĪPAŠUMA TIESĪBAS, TIESĪBU PIEŠĶIRŠANA UN IZMANTOŠANA 1. Visu veidu izpēte, ko veic saskaņā ar šo nolīgumu, ir "kopīgā izpēte". Dalībnieki kopīgi izstrādā kopīgus tehnoloģiju pārvaldības plānus (TPP) [2] attiecībā uz tās informācijas īpašumtiesībām un intelektuālā īpašuma (IĪ) tiesībām un to izmantošanu, ieskaitot publikāciju, kas rodas kopīgās izpētes gaitā. Šos plānus apstiprina tās Puses atbildīgais finansēšanas resors vai struktūrvienība, kura piedalās pētījuma finansēšanā, pirms tiek noslēgti līgumi par sadarbību īpašo pētījumu un attīstības jomā, kam šie plāni pievienoti. TPP izstrādā, ņemot vērā kopīgās izpētes mērķus, dalībnieku attiecīgo ieguldījumu, priekšrocības uz trūkumus licencēšanai attiecīgajās teritorijās vai izmantošanas jomās, prasības, kas noteiktas ar piemērojamiem tiesību aktiem, un citus faktorus, kurus dalībnieki uzskata par piemērotiem. Kopīgajos tehnoloģiju pārvaldības plānos nosaka arī tiesības un pienākumus, kas saistīti ar izpēti, kuru vieszinātnieki veic attiecībā uz IĪ. 2. Informāciju vai IĪ, ko iegūst kopīgās izpētes gaitā un uz ko neattiecas TPP, Pusēm piekrītot, sadala atbilstīgi tehnoloģiju pārvaldības plānā norādītajiem principiem. Ja rodas domstarpības, visi dalībnieki, kas iesaistīti kopīgajā izpētē, kuras gaitā iegūta informācija vai IĪ, kļūst par šādas informācijas vai IĪ līdzīpašniekiem. Visiem dalībniekiem, uz kuriem attiecas šis noteikums, ir tiesības izmantot šādu informāciju vai IĪ bez ģeogrāfiskiem ierobežojumiem personīgiem komerciāliem mērķiem. 3. Katra Puse nodrošina to, ka otrai Pusei un tās dalībniekiem ir tiesības uz IĪ, kas tiem piešķirts saskaņā ar šiem principiem. 4. Saglabājot konkurences apstākļus nozarēs, uz kurām attiecas šis nolīgums, katra Puse cenšas nodrošināt, ka saskaņā ar šo nolīgumu iegūtās tiesības izmanto tā, lai jo īpaši veicinātu: i) tās informācijas izplatīšanu un izmantošanu, kas radīta, atklāta vai citādi darīta zināma atbilstoši šim nolīgumam; ii) starptautisku standartu pieņemšanu un īstenošanu. II. DARBI, UZ KURIEM ATTIECAS AUTORTIESĪBAS Rīcība ar autortiesībām, kas pieder Pusēm vai to dalībniekiem, notiek saskaņā ar Bernes Konvenciju (1971. gada Parīzes Akts). III. ZINĀTNISKAS PUBLIKĀCIJAS Neskarot IV iedaļu, izpētes rezultātus Puses vai kopīgās izpētes dalībnieki publicē kopā, ja saskaņā ar TPP nav bijusi citāda vienošanās. Ievērojot iepriekšējo vispārējo noteikumu, piemēro šādas procedūras: 1. Ja Puse vai šīs Puses valsts iestādes publicē zinātniskus un tehniskus žurnālus, rakstus, pārskatus, grāmatas, tostarp izplata video materiālus un programmatūru, kā pamatā ir kopīgā izpēte, uz kuru attiecas šis nolīgums, tad otrai Pusei ir tiesības uz vispasaules neekskluzīvu, neatsaucamu bezmaksas licenci, kas ļauj tulkot, pavairot, adaptēt, pārraidīt un publiski izplatīt šādus darbus. 2. Puses nodrošina to, ka zinātniskās publikācijas, kuru pamatā ir kopīgā izpēte, ko veic saskaņā ar šo nolīgumu, un kuras publicē neatkarīgi izdevēji, tiek izplatītas pēc iespējas plašāk. 3. Visos tā darba eksemplāros, uz ko attiecas autortiesības un kas publiski jāizplata un jāsagatavo saskaņā ar šiem noteikumiem, norāda darba autora(-u) vārdu(-us), ja vien autors vai autori skaidri nepaziņo, ka nevēlas, lai viņu vārdu(-us) norādītu. Tajos arī jābūt vizuāli uztveramam apstiprinājumam par abu Pušu kopīgi sniegto atbalstu. IV. NEPIEEJAMA INFORMĀCIJA A. Dokumentāra nepieejama informācija 1. Katra Puse vai vajadzības gadījumā tās dalībnieki tiklīdz iespējams, vēlams, TPP precizē informāciju, uz kuru attiecas šis nolīgums un kuru tā vēlas saglabāt kā nepieejamu saistībā ar šo nolīgumu, ņemot vērā, inter alia, šādus kritērijus: - informācijas slepenību tādā ziņā, ka informācija kopumā vai konkrētajā salikumā vai izkārtojumā nav vispārzināma nozares speciālistiem vai nav tiem viegli pieejama, izmantojot likumīgus līdzekļus, - informācijas faktisko vai potenciālo tirgus vērtību atbilstīgi tās slepenībai, - informācijas iepriekšēju aizsardzību tādā ziņā, ka persona, kam ir attiecīgas likumīgas tiesības, konkrētajos apstākļos veikusi pamatotus pasākumus, lai saglabātu tās slepenību. Puses un to dalībnieki dažos gadījumos var vienoties, ka, ja vien nav norādīts citādi, daļēju vai visu informāciju, ko sniedz, ar ko apmainās vai kas rodas kopīgās izpētes gaitā atbilstīgi šim nolīgumam, nedrīkst atklāt. 2. Katra Puse nodrošina to, ka otra Puse var viegli identificēt nepieejamo informāciju, uz kuru attiecas šis nolīgums, un konstatēt, ka tā ir slepena, piemēram, pēc attiecīgiem marķējumiem vai ierobežojošiem paskaidrojumiem. Tas attiecas arī uz minētās informācijas jebkādu pilnīgu vai daļēju pavairošanu. Puse, kas saņem nepieejamo informāciju saskaņā ar šo nolīgumu, ievēro tās slepenību. Šie ierobežojumi automātiski beidzas, ja informācijas īpašnieks to bez ierobežojuma atklāj nozares speciālistiem. 3. Nepieejamo informāciju, kas darīta zināma saistībā ar šo nolīgumu, saņēmēja Puse drīkst izplatīt tai piederīgām personām vai tās nodarbinātām personām un citām saņēmējas Puses attiecīgajām struktūrvienībām vai aģentūrām, kuras pilnvarotas atbilstoši kopīgajam pētījumam, ko veic, ja jebkāda šādi izplatīta nepieejama informācija ir saskaņā ar vienošanos par slepenību un to var viegli identificēt kā slepenu, kā norādīts iepriekš. 4. Ja Puse, kas sniedz nepieejamu informāciju saistībā ar šo nolīgumu, iepriekš rakstiski piekrīt, saņēmēja Puse šādu nepieejamu informāciju var izplatīt plašāk, nekā to ļauj iepriekš minētais 3. punkts. Puses sadarbojas, izstrādājot procedūras, kas jāievēro, pieprasot un saņemot iepriekšēju rakstisku piekrišanu šādai plašākai izplatīšanai, un abas Puses piešķir šādu apstiprinājumu, ciktāl to pieļauj iekšpolitika un tiesību akti. B. Nedokumentāra nepieejama informācija Pušu vai to dalībnieku rīcība ar nedokumentāru nepieejamu vai citādu konfidenciālu vai slepenu informāciju, ko sniedz semināros un citās sanāksmēs, kuras rīko saskaņā ar šo nolīgumu, vai informāciju, ko gūst, piesaistot personālu, izmantojot iekārtas vai īstenojot kopīgos projektus, ir atbilstīga principam, kas šajā nolīgumā noteikts attiecībā uz dokumentāro informāciju, tomēr ar noteikumu, ka šādas nepieejamas vai citas slepenas vai konfidenciālas informācijas saņēmējs tās nodošanas laikā ir informēts par to, ka tā ir slepena. C. Kontrole Katra Puse nodrošina, ka nepieejamā informācija, ko tā saņem saskaņā ar šo nolīgumu, ir kontrolēta, kā paredzēts šajā nolīgumā. Ja viena Puse konstatē, ka tā nevarēs vai, iespējams, pamatoti nevarēs izpildīt A un B daļā iekļautos noteikumus par neizplatīšanu, tā tūlīt informē otru Pusi. Puses pēc tam apspriežas, lai noteiktu atbilstīgu rīcības plānu. [1] To jēdzienu definīcijas, kas minēti šajos pamatprincipos, ir izklāstītas II pielikumā. [2] Pazīmes, kas raksturo šādus TPP, ir izklāstītas III pielikumā. -------------------------------------------------- II PIELIKUMS DEFINĪCIJAS 1. Terminam "INTELEKTUĀLAIS ĪPAŠUMS" ir tāda nozīme, kāda noteikta 2. pantā Konvencijai par Pasaules intelektuālā īpašuma organizācijas izveidi, kas pieņemta Stokholmā 1967. gada 14. jūlijā. 2. "DALĪBNIEKS" ir ikviena fiziska vai juridiska persona, tostarp pašas Puses, kas piedalās kādā projektā, uz kuru attiecas šis nolīgums. 3. "KOPĪGĀ IZPĒTE" ir izpēte, kuru kopīgi īsteno un/vai finansē Puses un kurā attiecīgā gadījumā sadarbojas abu Pušu dalībnieki. 4. "INFORMĀCIJA" ir zinātniski vai tehniski dati, izpētes rezultāti vai paņēmieni un sasniegumi, kas gūti KOPĪGAJĀ IZPĒTĒ, un jebkura cita informācija, kas, kā uzskata KOPĪGAJĀ IZPĒTĒ iesaistītās Puses un/vai dalībnieki, jāsniedz vai ar ko jāapmainās atbilstoši šim nolīgumam vai izpētei, kuru veic saskaņā ar nolīgumu. -------------------------------------------------- III PIELIKUMS PAZĪMES, KAS RAKSTURO TEHNOLOĢIJU PĀRVALDĪBAS PLĀNU (TPP) TPP ir īpaša dalībnieku noslēgta vienošanās par kopīgās izpētes īstenošanu un dalībnieku attiecīgajām tiesībām un pienākumiem. Attiecībā uz intelektuālā īpašuma tiesībām (IĪT) TPP, inter alia, parasti nosaka: īpašuma tiesības, to aizsardzību, tiesības tās izmantot pētniecības un attīstības mērķiem, izmantošanu un izplatīšanu, ieskaitot noteikumus par kopīgām publikācijām, vieszinātnieku tiesības un pienākumus un strīda izšķiršanas procedūras. TPP var iekļaut arī vispārēju un specifisku informāciju, licencēšanu un iegūtos rezultātus. --------------------------------------------------